Folketing
2013-01-23

Jeg har fået et spørgsmål om, hvorvidt et pizzeria, som hedder Yellow Rose, stadig væk kan sælge fødevarer til forbrugerne. Der må jeg bare sige til spørgeren, og jeg står fuldstændig fast, at hvis der er noget, der udgør en sundhedsfare, bliver fødevarevirksomheden lukket. Det synes jeg er en meget vigtig besked at give til forbrugerne. Hvis det udgør en sundhedsfare, bliver virksomheden lukket. Når det så er sagt, er jeg meget overrasket over at blive indkaldt her i Folketingssalen af Venstre om det her spørgsmål, som handler om fødevarekontrol, for vi har jo et forlig på det her område. Jeg kan godt se, at spørgeren er overrasket, men spørgerens parti er faktisk med i fødevareforliget. Spørgerens parti har faktisk selv været med til at bestemme loven. Hvis ikke jeg tager meget fejl, er den nugældende lov oven i købet vedtaget under en Venstreminister. Vi har en forligskreds, og vi har en meget god tradition i Fødevareministeriet for, at er der noget, man er i tvivl om i forligskredsen, retter man henvendelse til ministeren, holder et møde i forligskredsen og tager en snak om det. Spørgeren vælger i stedet for at gå i pressen og hive ministeren ned i Folketingssalen, fair nok, men jeg bliver meget i tvivl om, hvorvidt jeg skal opfatte det her på den måde, at Venstre nu vil træde ud af fødevareforligskredsen, for det her er en meget mærkelig fremgangsmåde.